**Steletovo priznanje za leto 2022 prejme Občina Brežice**

**Slovensko konservatorsko društvo podeljuje priznanje Občini Brežice za revitalizacijo in popularizacijo kulturnega spomenika Brežice - Vodovodni stolp (EŠD 7131)**

Prepoznavni 46 m visok brežiški vodovodni stolp je bil zgrajen leta 1914. Služil je za oskrbo prebivalcev mesta s pitno vodo. Z izvzetjem iz uporabe leta 1983 pa je postal spomenik tehniške in kulturne dediščine ter simbol mesta, ki najdemo tudi na uradnem znaku Občine Brežice. Brežiški vodovodni stolp je poleg kranjskega edini primer vodnega stolpa iz tega časa na Slovenskem, ki priča o zanimivem inovativnem načinu reševanja preskrbe z vodo na ravninskih področjih. Občina Brežice je že leta 1998 dala pobudo, da se za stolp poišče nova vsebina in se mu s tem zagotovi nadaljnji obstoj. V tedanjih strokovnih osnovah za razglasitev objekta za kulturni spomenik je bilo namreč zahtevano, da mora stolp ohraniti svojo obliko in vsebino, torej tudi nekdanjo funkcijo tako, da se ga vključi v sistem obstoječega vodovoda. Kakršnakoli sprememba namembnosti bi zahtevala temeljito predelavo notranjosti, s čimer bi stolp izgubil vsebino, zaradi katere je bil razglašen za tehnični spomenik. Odlok je tako omogočal zgolj vzdrževanje, popravilo ostrešja s streho, obnovo fasade in lesenega obitja osmerokotnega rezervoarja. Leta 2000 je stolp dobil v najem za 99 let investitor, ki se je ukvarjal z gostinsko dejavnostjo. Pri zasnovi projektne naloge je bil v največji možni meri upoštevan kriterij o ohranitvi obstoječe stavbe in originalne stavbne substance. A ker najemnik z objektom ni ravnal gospodarno, je občina z njim prekinila pogodbo in se sama lotila celovite prenove. Na podlagi novega Odloka o razglasitvi kulturnih spomenikov lokalnega pomena na območju mesta Brežice, sprejetega leta 2016, je nov varstveni režim občini omogočil, da stolpu poda novo vsebino. Želja investitorja je bila, da vodovodni stolp v celoti obnovi, ga statično sanira in spremeni v razgledno točko, ki bi služila predstavitvi kulturne in tehniške dediščine. Stavba naj bi postala spomenik vodam, znanju in tehničnim veščinam. Priprav na celovito prenovo se je občina lotila že leta 2020, ko so pripravili tehnično dokumentacijo. Arhitekta, Gregor Bizjak in Tadeja Šepec Bizjak, NAINO Biro iz Brežic, sta pri izdelavi projektov intenzivno sodelovala z investitorjem, Občino Brežice oziroma njeno predstavnico, Suzano Ogorevc ter s pristojno konservatorko ZVKDS, OE Novo mesto, Mojco Verček Rems. Stolp je bil potreben predvsem statične sanacije in restavracije posameznih delov, ker je v zadnjih letih prišlo do vidnih deformacij konstrukcije in ovoja. Da bi stolp ustrezno prilagodili novi namembnosti in obiskovalcem, je bilo treba med drugim vgraditi notranje samonosno dvigalo, ob tem pa ohraniti obstoječe okrogle jeklene stopnice ob notranji južni steni stolpa. Stavba je dobila novo nadstrešnico nad vhodom, ki je konstrukcijsko ločena, vendar funkcionalno povezana. Statična sanacija je zajemala vgradnjo armiranobetonskih vertikalnih zidnih vezi - AB slopov, ki so jih vgradili v utore, izvedene z rezalno tehniko, tako da se je obstoječa konstrukcija čim manj poškodovala. Ojačitve potekajo po celi višini, kontinuirano od kleti do vrha zidanega dela stolpa, kjer so sidrane v betonsko konstrukcijo rezervoarja. Obstoječe jeklene obročne vezi so nadomestili z novimi, izvedli so jih v obliki karbonske tkanine, ki so jo vgradili na predhodno ustrezno pripravljeno opečno površino. Vsa dela so potekala po navodilih statika. Po izvedbi ojačitev je sledila preplastitev ometa na območjih ojačitev in pleskanje celotne fasade, tako da sledi posegov niso vidne, niti se ni spremenil gabarit objekta. Prenova, ki jo je v celoti financirala Občina Brežice, se je začela leta 2021 in se zaključila jeseni leta 2022. Izvajalec je bilo podjetje SL inženiring Boršt, Silvester Lopatič iz Cerkelj ob Krki. Izveden projekt so razširili s pridobitvijo dodatne nepremičnine v Ulici stare pravde, na lokaciji, ki meji na stolp, katero je Občina Brežice odkupila in začela z gradnjo paviljona, ki bo skupaj s stolpom funkcionalna celota. Paviljon bo zgrajen do konca leta 2023 in bo namenjen obiskovalcem, saj v stolpu zaradi premajhne površine ni prostora za trgovinico s spominki, kavarno, sanitarije itd. Vsebine, ki bodo obiskovalcem na voljo v paviljonu, bodo turistično, kulturno in družabno obarvane. Občina je obnovljeni stolp odprla javnosti, pri čemer je upravljalec Posavski muzej Brežice, ki pomembno pripomore k popularizaciji tega kulturnega spomenika. Poudariti je treba, da je prenova potekala v sodelovanju med investitorjem, projektantom, izvajalcem in odgovornim konservatorjem pristojne enote Zavoda na varstvo kulturne dediščine. Nejasnosti in zagate so se konstruktivno reševale sproti na tedenskih koordinacijah. Obnovljeni Vodovodni stolp danes ne ponuja le prostranega razgleda na mesto in okolico. Do razgledne točke nad vodohranom vodijo stopnice in dvigalo. Z rekonstrukcijo stolpa se je v največji možni meri ohranila zasnova objekta, njegova pojavnost v prostoru. Z novo vsebino se objekt odpira širši javnosti in obiskovalcem omogoča, da se pobližje spoznajo s prvotno funkcijo te stavbe. V stolpu poteka voden strokovni ogled. Vsako od nadstropij pripoveduje zgodbo o vodi, pomenu vode, ogledati si je mogoče še vedno ohranjene cevi, ki so prej služile za dovod vode v rezervoar. Projekt obnove vsebinsko na novo osmišljenega Vodovodnega stolpa, ki po svojih dediščinskih vrednostih sodi med najpomembnejšo tehniško kulturno dediščino na Slovenskem in ima status kulturnega spomenika lokalnega pomena, ima tako za mesto kot celotno občino pomembno kulturno zgodovinsko in obenem simbolno vrednost. Želja Občine Brežice, ki se je v ključnem trenutku zavedala dragocenosti tega specifičnega spomenika in se zavzela ter omogočila njegovo ohranitev je, ljudem na inovativen način skozi zgodbo približati zgodovino stolpa in s tem njegov pomen za mesto Brežice.